DA Den Europæiske Unions Tidende CE 65/196

(2004/C 65 E/213)

SKRIFTLIG FORESPØRGSEL E-2712/03

af Kathleen Van Brempt (PSE) til Kommissionen

(11. september 2003)

Om: Falske penge

Indførelsen af euroen førte ikke til en stor mængde falske penge det første år. Det ser imidlertid nu ud til at ændre sig.

Kan Kommissionen give en oversigt over udviklingen i falskmøntneriet, siden euroen blev indført? Jeg vil gerne bede om præcise tal om euro-falskmøntneriet.

Hvad gør Kommissionen fore at hindre falskmøntneri?

Svar afgivet på Kommissionens vegne af Michaele Schreyer

(23. oktober 2003)

Nedenstående svar bygger på oplysninger fra Den Europæiske Centralbank (ECB), Europol og Kommissionen.

I 2002 blev i alt 167 118 falske eurosedler og 2 339 falske euromønter taget ud af omløb. Antallet af sedler udgør dog mindre end en fjerdedel af det samlede antal falske sedler i nationale valutaer, der i 2001 blev indberettet til nationalbankerne i euroområdet.

Tabeller med oplysninger om falske sedler og mønter, inddelt efter værdi, for 2002 sendes direkte til det ærede medlem og til Parlamentets generalsekretariat.

I første del af 2003 blev 230 534 falske eurosedler og 7 875 falske euromønter taget ud af omløb.

Forfalskningen af eurosedler er som ventet steget i 2003 i forhold til 2002, men inden for de seneste måneder har situationen stabiliseret sig. I betragtning af at omkring 8,2 milliarder ægte eurosedler er i omløb, er andelen af falske sedler meget lille, og der er derfor ingen risiko for, at offentlighedens tiltro til eurosedlerne undermineres.

Forfalskningen af euromønter er også steget, hvilket fremgår af det store antal falske mønter i omløb i 2003. Andelen af falske mønter er dog meget lille i forhold til de 41 mia. ægte mønter i omløb, og der er derfor heller ingen risiko for, at offentlighedens tiltro til euromønterne undermineres.

Tabeller med oplysninger om falske sedler og mønter, inddelt efter værdi, for første del af 2003 sendes direkte til det ærede medlem og til Parlamentets generalsekretariat.

Siden indførelsen af eurosedler og -mønter er tolv ulovlige seddeltrykkerier blevet afsløret, ti i og to uden for euroområdet. Tre ulovlige værksteder til fremstilling af falske euromønter er også blevet afsløret, to i Italien og et i Portugal. I et af værkstederne i Italien blev over 70 000 falske 50-cent mønter og hele produktionsudstyret beslaglagt.

I alt er 1 031 personer (under mistanke eller arresterede) blevet identificeret som ansvarlige for fremstillingen og/eller for fordelingen af falske eurosedler.

De kompetente nationale myndigheder, Den Europæiske Centralbank, Europol og Kommissionen har ansvaret for at beskytte eurosedler og -mønter.

Kommissionen har tre ansvarsområder:

— Lovgivningen, inden for hvilken Kommissonen tager de fornødne initiativer (f.eks. forordning (EF) nr. 1338/2001 (1)) for at beskytte sedler og mønter og udfører det fornødne tilsynsarbejde. Kommissionen har for nylig vedtaget en anden rapport vedrørende implementeringen af rammeafgørelsen af 29. maj 2000 om beskyttelsen af euroen ved hjælp af strafferetlige sanktioner.

— Uddannelse og faglig bistand gennem finansiering og samfinansiering af projekter, der skal beskytte eurosedler og -mønter under Pericles programmet.

— Koordinering af medlemsstaternes foranstaltninger til at yde teknisk beskyttelse af mønter mod møntfalskneri, herunder ledelse af Det Europæiske Tekniske og Videnskabelige Center, der er ansvarlig for analysen af falske mønter.

Kommissionen udfører sin opgave i nært samarbejde med medlemsstaterne og andre EU-institutioner og har oprettet en række arbejdsgrupper.

(1) Rådets forordning (EF) nr. 1338/2001 af 28. juni 2001 om fastlæggelsen af de foranstaltninger, der er nødvendige for at beskytte euroen mod falskmøntneri, EFT L 181 af 4.7.2001.